**Udvælgelseskriterier - projekttilskud fra jagttegnsmidlerne oktober 2023**

Der vil ved udvælgelsen af projekter der tildeles tilskud, blive lagt vægt på følgende forhold:

**Projektet omhandler et eller flere af de prioriterede temaer**

* Udvikling / videreudvikling af omkostningseffektive metoder til bestandsovervågning af vildt, eksempelvis brug af DNA og/eller citizen science
* Udvikling af omkostningseffektive tiltag og nye metoder til forbedring af pattedyrs og fugles levevilkår i det åbne land
* Udvikling og afprøvning af nye afværgeforanstaltninger
* Undersøgelser af forstyrrelser af fugle og pattedyr

Derudover indgår følgende kriterier ved udvælgelsen af projekter:

**Medfinansiering**

Medfinansiering i projektet kan bestå af:

* ansøgers egenbetalte arbejdstimer
* fondsmidler, egenbetaling eller anden medfinansiering
* anden form for økonomisk støtte ud over tilskuddet fra MST

Bemærk at der **kun** kan medtages medfinansieringskilder, hvor ansøger kan dokumentere at have modtaget **bindende** forhåndstilsagn om støtte. Dokumentation skal vedlægges.

**Inddragelse af andre organisationer og virksomheder samt borgere**

Der lægges vægt på:

* Projekter der bygger på samarbejde mellem flere parter samt projekter, der inddrager interessenter, herunder borgere.

**Projektets aktualitet og praktiske anvendelighed i jagt og vildtforvaltning**

Der lægges vægt på følgende forhold:

* Projektet bidrager til at lukke aktuelle videnshuller
* Generelle anvendelsesmuligheder af resultater, frem for lokal/isoleret anvendelse
* At projektet er nytænkende, men gerne bygger på eksisterende viden og bringer den et skridt videre
* Mulighed for omsætning af forventede projektresultater til praktisk anvendelse

**Projektplanens kvalitet og metodik**

Der lægges under dette punkt vægt på:

* Velbeskrevet baggrund for og formål med projektet
* Klart beskrevet og metodisk velfunderet projektplan, herunder begrundelse for metodevalg
* Klart beskrevne projektprodukter

**Bred formidling af projektresultater**

Projektet og projektets resultater ønskes formidlet og gjort offentligt tilgængelige gennem fx:

* publikation i fagtidsskrifter, videnskabelige tidsskrifter mv.
* anvendelse på konferencer, kurser, i undervisning mv.
* offentliggørelse i medlemsblade, på hjemmesider mv.

Der lægges vægt på, at formidlingsindsatsen er rettet mod de for projektet relevante målgrupper og er tænkt ind i projektet fra start.

Miljøstyrelsen forbeholder sig ret til at anvende og offentliggøre rapporter, publikationer og anden resultatrapportering. Der kan aftales nærmere angående publikationstidspunkt.

**Hvem kan søge om tilskud?**

Forsknings- og videnformidlingsorganisationer kan søge om tilskud. EU definerer sådanne organisationer som ’en enhed, (f.eks. en højere læreanstalt eller et forskningsinstitut, et teknologioverførselsagentur, en innovationsformidler, en forskningsorienteret fysisk eller virtuel samarbejdsenhed), uanset dens retlige status (offentligretlig eller privatretlig status) eller finansieringsform, hvis primære mål er uafhængigt af andre interesser at bedrive grundforskning, industriel forskning eller eksperimentel udviklingsaktivitet eller formidle resultaterne heraf til en bredere kreds gennem undervisning, udgivelsesaktivitet eller vidensoverførsel. Hvis enheden tillige udøver økonomiske aktiviteter, skal der føres særskilte regnskaber for omkostninger og indtægter herved. Virksomheder, som kan øve afgørende indflydelse på en sådan enhed i deres egenskab af f.eks. aktionærer eller medlemmer, må ikke have privilegeret adgang til de resultater, enheden opnår'.

**Hvilket tilskud til jagt og vildtprojekter kan gives i forhold til EU’s statsstøtteregler**

EU’s statsstøtteregler fremgår af Kommissionens Forordning nr. 651/2014 af 17. juni 2014 med senere ændringer.

Tilskud til jagt og vildtprojekter gives i nærværende sammenhæng i henhold til forordningens artikel 25 ’Støtte til forsknings- og udviklingsprojekter’. **Bemærk** at det i sidste ende er støttemodtagers ansvar, at projektet er foreneligt med disse statsstøtteregler.

**Støtte til forskning og udvikling**

Tilskud til forsknings- og udviklingsprojekter på jagt og vildtområdet, forudsætter at projektet som helhed falder ind under en eller flere af følgende kategorier:

1) grundforskning

2) industriel forskning

3) eksperimentel udvikling

4) gennemførlighedsundersøgelser

**Projektkategori 1 – 3:**

Her skal projektets budget og faktiske omkostninger kunne henføres til følgende omkostningskategorier:

* Personaleomkostninger: Lønomkostninger til forskere, teknikere og andet hjælpepersonale i det omfang, de arbejder i projektet
* Udgifter til instrumenter og udstyr og materialer, i det omfang og i den periode de eller det anvendes til projektet. Hvis sådanne instrumenter og sådant udstyr ikke anvendes til projektet i hele deres livscyklus, anses kun afskrivningsomkostningerne under projektets varighed beregnet på grundlag af alment anerkendt regnskabspraksis for støtteberettigede.
* Udgifter til bygninger og jord, i det omfang og i den periode der gøres brug deraf til projektet. Hvad angår bygninger, anses kun afskrivningsomkostningerne under projektets varighed beregnet på grundlag af alment anerkendt regnskabspraksis for støtteberettigede. For så vidt angår jord, er omkostningerne ved kommerciel erhvervelse eller de faktiske påløbne kapitalomkostninger støtteberettigede.
* Omkostninger ved kontraktforskning og køb eller licensering af viden og patenter fra eksterne kilder på armslængdebetingelser samt omkostninger ved konsulentbistand og tilsvarende tjenester, som udelukkende anvendes til projektet
* Andre driftsudgifter, herunder udgifter til materialer, transport, forsyninger og lignende produkter, der afholdes i direkte tilknytning til projektet

**Projektkategori 4 (gennemførlighedsundersøgelser):**

Her er de støtteberettigede omkostninger alle omkostningerne ved undersøgelsen.

**Hvor stort tilskud kan der søges om?**

Med ’støtteberettigede omkostninger’ forstås i denne sammenhæng, projektets samlede udgifter fratrukket egenfinansiering (f.eks. i form af ressourceforbrug) samt anden medfinansiering (f.eks. i form af fondsstøtte)

Tilskuddets størrelse afhænger af projektkategorien. For det enkelte projekt må tilskudsandelen højst udgøre:

a) 100 % af de støtteberettigede omkostninger for *grundforskning*

b) 50 % af de støtteberettigede omkostninger for *industriel forskning*

c) 25 % af de støtteberettigede omkostninger for *eksperimentel udvikling*

d) 50 % af de støtteberettigede omkostninger for *gennemførlighedsundersøgelser*

Der er derudover følgende muligheder for forhøjelse af tilskudsandelene:

**Industriel forskning og eksperimentel udvikling**: Her kan tilskudsandelen forhøjes afhængig af virksomhedens størrelse. Der skelnes mellem:

Lille virksomhed: Beskæftiger under 50 personer, og har en årlig omsætning eller en samlet årlig balance på op til 10 mio. EUR

Mellemstor virksomhed: Beskæftiger under 250 personer, og har en årlig omsætning på op til 50 mio. EUR, eller årlig samlet balance på op til 43 mio. EUR

Stor virksomhed: Beskæftiger mindst 250 personer, og har en årlig omsætning på over 50 mio. EUR eller en årlig samlet balance på over 43 mio. EUR.

Op til en maksimal tilskudsandel på 80 % af de støtteberettigede omkostninger kan tilskudsandelen forøges med:

10 procentpoint for mellemstore virksomheder og med 20 procentpoints for små virksomheder

15 procentpoint for alle virksomhedsstørrelser, hvis en af følgende betingelser er opfyldt:

* + projektet vedrører et reelt samarbejde:

— mellem virksomheder, hvoraf mindst én er en lille eller mellemstor virksomhed, eller gennemføres i mindst to medlemsstater eller i en medlemsstat og i en kontraherende part til EØS-aftalen, og ingen virksomhed afholder mere end 70 % af de støtteberettigede omkostninger, eller

— mellem en virksomhed og en eller flere forsknings- og vidensformidlende organisationer, hvor sidstnævnte afholder mindst 10 % af de støtteberettigede omkostninger og har ret til at offentliggøre egne forskningsresultater

I alle tilfælde forudsættes projektets resultater formidlet bredt gennem konferencer, publikationer, open access-samlinger, gratis software eller open source-software.

**Gennemførlighedsundersøgelser**: Her kan forhøjes med 10 procentpoint for mellemstore virksomheder og med 20 procentpoints for små virksomheder

En mere udførlig beskrivelse af de relevante statsstøtteregler kan findes her: <https://eur-lex.europa.eu/legal-content/DA/TXT/PDF/?uri=CELEX:02014R0651-20230701>. I denne sammenhæng henvises specielt til forordningens artikel 25.